**Ką daryti jei sudužo gyvsidabrio termometras?**

**Gyvsidabris** – tai blizgus, skystas, sunkus, nuodingas sidabro baltumo metalas. Kai aplinkos temperatūra yra 0º ir daugiau, metalinis gyvsidabris garuoja – virsta gyvsidabrio garais.

Jeigu sudaužėte termometrą ir gyvsidabris pasklido ant stalo ar grindų, nevalykite jo šluoste, nes gyvsidabris pasklis dar plačiau, o jo garavimo paviršius padidės. Gyvsidabrį reikia rinkti nuo užteršto ploto pakraščių vidurio link.

Gyvsidabriui rinkti pasiruoškite butelį su vandeniu ir sandariu kamščiu, turėkite lazdelę (medinę arba stiklinę), guminę kriaušę, voką arba storesnio popieriaus lapą, lipnią juostą arba klijais pateptą popieriaus lapą, 0,2 proc. vandeninį kalio permanganato tirpalą (2 g kalio permanganato 1 l vandens) arba muilo ir sodos tirpalą (52 g sodos ir 45 g muilo 1 litrui vandens).

Pačius didžiausius rutuliukus lazdele sustumkite į voką arba ant storesnio popieriaus ir supilkite į butelį. Paskui gumine kriauše susiurbkite mažesnius rutuliukus, o pačius mažiausius lašelius surinkite su lipnia juosta ar klijais suteptu popieriumi. Visą surinktą gyvsidabrį supilkite į butelį su vandeniu ir sandariai uždarykite.

Paviršių, ant kurio išsipylė gyvsidabris, nuvalykite kalio permanganato arba sodos ir muilo tirpalu, patalpas išplaukite ir išvėdinkite.

Atliekos, kuriose yra gyvsidabrio priimamos **trečiadieniais** ir **penktadieniais** adresu Ašigalio g. 20, Kaunas (Buitinių atliekų perkrovimo stotis) nuo **8.00** iki **12.00**.

Telefonas pasiteirauti: **8-687 91797**.

**Ką daryti išsiliejus gyvsidabriui?**

Nedelsiant skambinkite pagalbos telefonu **112** ir kvieskite ugniagesius. Jie atliks mechaninę ir cheminę demerkurizaciją.

A T S I M I N K I T E – į patalpas, kur buvo išsiliejęs gyvsidabris, jūs galite sugrįžti tik gavę Visuomenės sveikatos centro įvertinimus.

Parengta pagal UAB „Kauno švara“ ir Priešgaisrinės apsaugos ir gelbėjimo valdybos prie VRM informaciją